ระเบียบคณะกรรมการกำกับกิจการพลังงานว่าด้วยการเบิกจ่ายเงินค่าตอบแทนและค่าใช้จ่ายอื่นในการปฏิบัติงานของคณะกรรมการผู้ใช้พลังงานประจำเขต พ.ศ. 2553
ระเบียบคณะกรรมการกำกับกิจการพลังงาน
ระเบียบคณะกรรมการกำกับกิจการพลังงาน
ว่าด้วยการเบิกจ่ายเงินค่าตอบแทนและค่าใช้จ่ายอื่นในการปฏิบัติงานของคณะกรรมการ
ผู้ใช้พลังงานประจำเขต
พ.ศ. ๒๕๕๓[๑]
 

อาศัยอำนาจตามความในมาตรา ๙๘ วรรคสอง
แห่งพระราชบัญญัติการประกอบกิจการพลังงาน พ.ศ. ๒๕๕๐ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกำกับกิจการพลังงานจึงวางระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการกำกับกิจการพลังงาน
ว่าด้วยการเบิกจ่ายเงินค่าตอบแทนและค่าใช้จ่ายอื่นในการปฏิบัติงานของคณะกรรมการผู้ใช้พลังงานประจำเขต
พ.ศ. ๒๕๕๓

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓ ในระเบียบนี้
คพข. หมายความว่า
คณะกรรมการผู้ใช้พลังงานประจำเขต
การประชุม หมายความว่า
การประชุม คพข.
ค่าใช้จ่ายอื่นในการปฏิบัติงาน
หมายความว่า
ค่าใช้จ่ายในการเดินทางเพื่อมาประชุมหรือมาปฏิบัติภารกิจหน้าที่ตามที่สำนักงานคณะกรรมการกำกับกิจการพลังงานหรือสำนักงานคณะกรรมการกำกับกิจการพลังงานประจำเขตแจ้ง
ซึ่งประกอบด้วย ค่าพาหนะเดินทาง ค่าที่พักและค่าเบี้ยเลี้ยงเดินทาง
ตามที่กำหนดในระเบียบนี้

ข้อ ๔ ให้ คพข.
ที่มาประชุมมีสิทธิรับค่าตอบแทนเป็นเบี้ยประชุม ในอัตราดังนี้
(๑) ประธานกรรมการ ๑,๕๐๐
บาท
(๒) กรรมการ ๑,๒๐๐
บาท
ทั้งนี้ ให้เบิกจ่ายได้ไม่เกิน ๒
ครั้งในแต่ละเดือน

ข้อ ๕ ค่าใช้จ่ายในการปฏิบัติงานของ คพข.
ตามระเบียบนี้ ได้แก่
(๑) กรณีเดินทางโดยพาหนะประจำทาง
หรือพาหนะรับจ้าง ให้เบิกจ่ายค่าพาหนะได้เท่าที่จ่ายจริงและโดยประหยัด ทั้งนี้ การเบิกจ่ายค่าพาหนะรับจ้าง ให้ถือว่ารายการค่าใช้จ่ายดังกล่าวได้รับอนุมัติการจัดหาตามระเบียบคณะกรรมการกำกับกิจการพลังงานว่าด้วยการพัสดุแล้ว
(๒) กรณีโดยสารเครื่องบิน
เพื่อประหยัดระยะเวลาเดินทาง หรือเดินทางเป็นคณะ
หรือถ้ามีความจำเป็นต้องเดินทางโดยเครื่องบินให้เบิกจ่ายในชั้นประหยัด ทั้งนี้ การเดินทางโดยสายการบินให้เดินทางโดยประหยัด
ระยะทางที่สั้น และเหมาะสมกับการเดินทาง
(๓) กรณีเดินทางโดยพาหนะส่วนบุคคล
ให้เบิกจ่ายเงินชดเชยค่าเชื้อเพลิงในอัตรากิโลเมตรละ ๔ บาท
และค่าผ่านทางพิเศษให้เบิกจ่ายได้เท่าที่จ่ายจริงและโดยประหยัด
(๔) กรณีจำเป็นต้องพักค้างคืน
การเบิกจ่ายค่าห้องพัก ให้เบิกจ่ายในลักษณะเหมาจ่าย คืนละ ๑,๒๐๐
บาท ต่อวัน ต่อคน
(๕)
ค่าเบี้ยเลี้ยงเดินทางให้เบิกจ่ายในลักษณะเหมาจ่ายโดยนับวันตามวันปฏิทิน
ให้เบิกจ่ายได้วันละ ๒๔๐ บาท

ข้อ ๖ กรณีที่ คพข.
เดินทางเพื่อมาประชุมและได้รับเบี้ยประชุม ให้งดเบิกเบี้ยเลี้ยงเดินทางสำหรับวันที่เข้าร่วมประชุมในครั้งนั้น

ข้อ ๗ ให้ประธานกรรมการกำกับกิจการพลังงานเป็นผู้รักษาการตามระเบียบนี้
และมีอำนาจวินิจฉัยชี้ขาดปัญหาเกี่ยวกับการปฏิบัติตามระเบียบนี้


ประกาศ
ณ วันที่ ๑๗ สิงหาคม พ.ศ. ๒๕๕๓
ดิเรก
ลาวัณย์ศิริ
ประธานกรรมการกำกับกิจการพลังงาน















ปริยานุช/ผู้จัดทำ
๒๘
ตุลาคม ๒๕๕๓

ณัฐวดี/ตรวจ
๒๘
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๒๑ ง/หน้า ๑/๑๘ ตุลาคม ๒๕๕๓